Papersnake/gushiwen huggingface dataset:
庭中珍鸟口号 其二
屈大均（明代）

仙禽亦有白鹦鹉，顶上一花莲倒垂。么凤可怜毛太绿，画眉亦自白双眉。
次守岁韵
叶茵（宋代）

爆竹散千灾，从今事事谐。
五辛空{饥右换殳}饤，六甲已安排。
井贮屠苏药，庭辉榾柮柴。
谩教添一岁，依旧好情怀。
山楼
罗辰（清代）

复道连幽谷，层檐隐翠微。断霞晴入槛，飞瀑冷侵衣。

采药穿云出，寻僧带月归。山居称身隐，高唱得天机。
野居偶作
贯休（唐代）

高谈清虚即是家，何须须占好烟霞。无心于道道自得，有意向人人转赊。

风触好花文锦落，砌横流水玉琴斜。但令如此还如此，谁羡前程未可涯。
送曾谹父还朝十首
曹勋（宋代）

识公政事在恺悌，接物情文惟到诚。
天台两岁士民说，要雨雨来晴便晴。
题外甥女王宜人旌表孝行事略
郑孝胥（清代）

渊深自垂髫，长成曜玉雪。粹质类至柔，血肤意何烈。

相攸得佳士，而父语甚切。俯仰完一生，醇行理不灭。

应嗟安仁赋，审理为良匹。
陵峰采药触兴为诗
帛道猷（魏晋）

连峰数千里，修林带平津。
云过远山翳，风至梗荒榛。
茅茨隐不见，鸡鸣知有人。
间步践其径，处处见遗薪。
始知百代下，故有上皇民。
开此无事迹，以待竦俗宾。
长啸自林际，归此保天真。
双清楼曹水云分韵得斋字
史弥宁（宋代）

湘水衡云画轴开，天将此本勘诗才。
我无健句可题品。包宁江西曾撙斋。
制干判院初度载临谨以梅起兴赋三绝句为斯文寿一笑幸甚 其二
度正（宋代）

冰魂玉质映霜林，四月飞成点点金。遥想清香能止渴，应知此意可为霖。
依韵和王平甫见寄
梅尧臣（宋代）

尊王兴霸国，古莫重齐桓。
仲尼书大法，亦莫重更端。
文章革浮浇，近世无如韩。
健笔走霹雳，龙蛇奋潜蟠。
扬风何端倪，鼓荡巨浸澜。
明珠及百怪，容畜知旷宽。
其後渐衰微，余袭犹未弹。
我朝三四公，合力兴愤叹。
幸时构明堂，愿为栌与栾。
期琢宗庙器，愿备次玉玕。
谢公唱西都，予预欧尹观。
乃复元和盛，一变将为难。
行将三十载，衣被剧纤纨。
後生喜成功，往往舞朱干。
君家兄弟贤，挺拔尤坚宗。
譬彼登泰山，孰辨云径盘。
忽在高高巅，两腋犹插翰。
我久知子名，曾未接子驩。
前者和君诗，薄言惭儿肝。
淮南喜子来，袖刺字未漫。
明昌闻渡江，留书特相安。
今又获嘉辞，至味非咸酸。
短歌行
曹睿（魏晋）

翩翩春燕，端集余堂。阴匿阳显，节运自常。厥貌淑美，玄衣素裳。

归仁服德，雌雄颉颃。执志精专，絜行驯良。衔土缮巢，有式宫房。

不规自圆，无矩而方。
九月七日偶书
吕南公（宋代）

愁里光阴不觉忙，忽闻时节近重阳。绝无閒药拟衰疾，才检旧衣防早霜。

未必此生专冷落，漫因往事巧思量。呼僮閒赏篱边菊，并括忧端付一觞。
次韵题攀峰齐攀阁
释德洪（宋代）

绿玉霜筇喜自提，芒鞋初试得攀跻。欲穷深谷一区胜，更上齐攀百级梯。

物外名山长好在，人间乐事自难齐。遥知太息出山去，一笑无人悟过溪。
吾道
李群玉（唐代）

吾道成微哂，时情付绝言。凤兮衰已尽，犬也吠何繁。

轻重忧衡曲，妍媸虑镜昏。方忻耳目净，谁到翟公门。
端午遍游诸寺得禅字
苏轼（宋代）

肩舆任所适，遇胜辄留连。
焚香引幽步，酌茗开静筵。
微雨止还作，小窗幽更妍。
盆山不见日，草木自苍然。
忽登最高塔，眼界穷大千。
卞峰照城郭，震泽浮云天。
深沉既可喜，旷荡亦所便。
幽寻未云毕，墟落生晚烟。
归来记所历，耿耿清不眠。
道人亦未寝，孤灯同夜禅。
秋日惨淡
刘基（明代）

秋日惨淡兮秋风其飔。白露既下兮繁霜继之。檗离其根兮叶脱其枝。

丰者黝颜兮柔者就萎，登高望远兮涕泗滂沱。松柏稀少兮蒲柳何多。

露不盈条兮霜晨以晞，岁晏玄冰兮知将奈何。
宿归云堂
雪江秀公（明代）

寺前昨日雨，水满放生池。
独往忽乘兴，幽寻岂有期。
夜深月未出，秋近竹先知。
重把茶杯坐，云山话所思。
呈子肃三首 其一
赵蕃（宋代）

坊静行人昼成绝，柳吹黄叶落毵毵。知君不作官居看，陋巷旧谙人不堪。
重九日病酒不饮而园菊巳芳薄莫吟绕亦有佳兴因和渊明九日閒居诗一首聊见向慕之意云
张镃（宋代）

心境本一如，美恶缘妄生。惟今寻常日，强以重九名。

入秋雨泽悭，连朝更晴明。木叶未苦凋，禽鸟皆春声。

寓形天宇内，自顾非壮龄。年年登高时，无菊酒漫倾。

何如兹岁好，金英照轩荣。远怀柴桑翁，合处无疑情。

不饮还醺然，妙寄由天成。
鱼丽
佚名（先秦）

鱼丽于罶，鲿鲨。君子有酒，旨且多。
鱼丽于罶，鲂鳢。君子有酒，多且旨。
鱼丽于罶，鰋鲤。君子有酒，旨且有。
物其多矣，维其嘉矣！物其旨矣，维其偕矣！物其有矣，维其时矣！
早出小北门
赵蕃（宋代）

闻道灊皖下，杂然仙佛居。
心期穷杖屦，宿昔戒车舆。
晨起先僧磬，逢人尽趁虚。
烟霏欣在望，风露尽侵裾。
广州
张俞（宋代）

越地春生草，春城瞰渺茫。
朔风惊瘴海，雾雨破南荒。
巨舶通蕃国，孤云远帝乡。
摸鱼儿 其二 壬子初度
李曾伯（宋代）

对垂弧、引觞一笑，凄凉薄分天气。丁年驰骛弓刀后，报国孤忠自许。

堪叹处。今老矣，强颜犹踵邯郸步。安能远举。谩目送征鸿，梦劳胡蝶，无计便归去。

清闲禄，旧说天公靳予。何时松菊村墅。生非燕颔鸢肩相，岂是觚棱鹓鹭。

收拾取。休直似、文渊定远空怀土。阿戎可语。待乞得身还，屏伊世累，甘受作诗苦。
茆亭
徐夤（唐代）

鸳瓦虹梁计已疏，织茅编竹称贫居。剪平恰似山僧笠，

扫静真同道者庐。秋晚卷帘看过雁，月明凭槛数跳鱼。

重门公子应相笑，四壁风霜老读书。
上谷秋日杂书四首 其一
程可中（明代）

列壁风鸣汉帜摇，居庸天迥锁云标。雨余新爽澄金气，夜半残河插斗杓。

嘉馔土人烹硕鼠，薄寒胡帽制丰貂。妖姬不解愁砧杵，马上琵琶手自调。
祭九鼎十二首
真宗（宋代）

时运而冬，乃神玄冥。
阴阳相推，丰年以成。
越陈嘉肃，牲牢粢盛。
来享来依，监于明诚。
寄郢州崔守八首
陈造（宋代）

碧香当日荐金船，桑落宜城不直钱。
一自黄堂沉醉后，至今追忆尚流涎。
和子野四首
仇远（元代）

诡遇非吾事，支离笑我身。
文章宁可拙，仕宦岂宜贫。
乡故多新鬼，年荒少佚民。
休嗟华黍废，阳谷易回春。
二十八日宋家泉头
韩淲（宋代）

每逢泉石必从容，閒过吾庐绝涧东。簸弄泓澄看硌确，盘旋窈窕喜蒙笼。

近村欲雨无斜日，远岫归云有阵风。白酒酿成谁酌我，濯缨洗耳不须同。
超然堂成二首 其二
邵宝（明代）

平生心性爱宽閒，又作新堂傍旧山。云石巧当斜径处，露泉时滴小池间。

老来书策元非课，世上功名岂有关。我不绝尘尘自绝，翛然晨往夕忘还。
鸡冠花
董嗣杲（宋代）

晴芳掩映宋窗曛，丑瓣攒鳞斗野云。
艳挺双头谁立异，名侪五德自为群。
丹裳浥露承秋重，赤帻临风唱晓分。
函谷关前如有此，不鸣惟恐误田文。
和武相公中秋锦楼玩月（得前字、秋字二篇）
崔备（唐代）

清景同千里，寒光尽一年。竟天多雁过，通夕少人眠。

照别江楼上，添愁野帐前。隋侯恩未报，犹有夜珠圆。

四时皆有月，一夜独当秋。照耀初含露，裴回正满楼。

遥连雪山净，迥入锦江流。愿以清光末，年年许从游。
满江红·斗帐高眠
佚名（宋代）

斗帐高眠，寒窗静、潇潇雨意。南楼近，更移三鼓，漏传一水。点点楼离杨柳外，声声只在芭蕉里。也楼管、滴破故乡心，愁人耳。
无似有，游丝细；聚复散，真珠碎。天应分付与，别离滋味。破我一床蝴蝶梦，输他双枕鸳鸯睡。向此际、别有好思量，人千里。
惜别行送林梅卿赴阙
黄公度（宋代）

刺桐城边桐叶飞，刺桐城外行人稀。
客来别我有所适，问客此去何当归。
林卿妙龄才秀发，胸中万卷涌溟渤。
家声合沓盖九州，里第嶙峋表双阙。
劫来试吏天南方，骥絷焉能骋所长。
梅仙脱身东市卒，杜老落笔中书堂。
传道淮壖减豺虎，政须礼乐事明主。
之子轩轩霄汉姿，好向春风刷毛羽。
送严童子
项安世（宋代）

凤历开新统，鵷鶵孤异姿。
入朝承重渥，还舍拜名师。
杨晏皆模范，韩陈有训辞。
后生须静实，切莫事奔驰。
久不饮酒春日得家问喜甚与宗之对酌调马驿中速饮数觥径醉醉中和东坡醉题四首 其二
李纲（宋代）

畏病不举杯，延客秖烹茗。浩然云海间，不醉亦不醒。

偶蒙雨露恩，渐脱瘴疠境。曲生粗可人，相对聊酩酊。
君子堂
尤袤（宋代）

堂堂文简公，一世夔与皋。
君子哉若人，此言圣所褒。
遗爱在斯民，谁能荐牲牢。
独有坐啸地，清风仰弥高。
幽兴贻任文田
彭绩（清代）

清钟动幽兴，日暮薜衣寒。寂寂入松路，遥遥分翠峦。

白云茅屋润，黄叶野秋乾。想见高人坐，孤琴时一弹。
南海馆中
王珪（宋代）

岭外经年逐断蓬，孤吟废馆几宵中。
灯回秋壁耿乡梦，雨送夜潮飘海风。
靖节久抛三径乐，子云坐汉十金空。
何时征棹一归去，江有鲈苇岩有风。
送丁编修漙还华亭
谢一夔（明代）

及第多年侍禁闱，宁亲千里喜荣归。鸾回御敕挥宸翰，鹄绣宫袍应彩衣。

淮浦晓行山月小，吴江夜泊水风微。昼游乡里人争羡，况复才华似陆机。
观陈谏议祠有感
张致远（宋代）

权门车马日騑騑，独犯天颜咫尺威。
愿借君王斩马剑，何惭妻子泣牛衣。
丹书到死成罗织，青史平生赖发挥。
遥望湘滨成楚些。英魂应逐屈原归。
出塞曲
贾至（唐代）

万里平沙一聚尘，南飞羽檄北来人。

传道五原烽火急，单于昨夜寇新秦。
送邢孟贞还石臼
顾梦游（明代）

月当分手夜，分外冷高秋。
虫响坐来歇，林风相与幽。
到家收晚稻，携子上湖舟。
莫恋衡门好，迟君上酒楼。
好事近（家人生日）
郭应祥（宋代）

今岁庆生朝，迟似迎长十日。试向彩衣堂下，听欢声洋溢。

小孙能笑长能歌，已自堪娱膝。管取婆犹未老，见满床堆笏。
拟唐臣春苑池应制
汪炎昶（宋代）

圣君垂拱殿，游豫及时和。
辇驻花边静，舟攒柳外多。
泛遥齐解缆，载重密垂河。
傅楫轻高手，变诏谰棹歌。
鱼方弃钟沼，禽亦感殷罗。
唼藻翎频怖，看云首屡峨。
大疑鹏与似，瑞比凤来过。
鵷鹭欣相狎，岛翳许继哦。
微臣亦□幸，共尔沐恩波。
醉卧赵文学榻上蘧然甚适觉赋此章
胡应麟（明代）

颓然聊一榻，酣卧碧纱长。极乐知仙界，温柔羡帝乡。

春疑回大庾，赋已就高唐。可怪黄粱熟，庄生兴未央。
次韵中秋郡署红梅早开 其二
章甫（宋代）

一抹胭脂作意开，认桃辨杏任疑猜。漫随竹外斜枝未，肯似林中半树才。

索笑有情应赠句，怜香无语且倾杯。平分秋色官梅早，特为调羹鼎鼐来。
送钟公琪改令博白
欧大任（明代）

移官因得故园游，津吏先迎郁水舟。监郡久知皮氏长，赐书还问偃师侯。

装轻片石无劳载，山近丹砂且暂留。万里登台应北望，题诗须寄蓟门秋。
次韵周秀实监丞嘉仲府判叔侄贻王元渤舍人二首诗中见反且恨不与奕棋之会 其二
刘一止（宋代）

人言我老是顽仙，坐隐纹枰不计年。何用山廛分小大，直将壶峤比方圆。

争雄未羡七擒略，见事常输一着先。好觅周郎云水外，红渠千顷藕如船。
颂古三首
释祖先（宋代）

应无所住以生心，大地山河一发沉。
从此别开穷世界，新州柴把贵如金。
竹石
郑燮（清代）

咬定青山不放松，立根原在破岩中。
千磨万击还坚劲，任尔东西南北风。
应嶙峋枉酌草堂以诗投谢用韵赋答
林熙春（明代）

才绳仲远动珠旒，此日那堪汗漫游。逐吏仍思惭宓子，故人何以恋并州。

粤闽几岁情相洽，风雨一尊山更幽。幸有剑光当夜月，可能刻烛续诗筹。
薛中丞
白居易（唐代）

百人无一直，百直无一遇。借问遇者谁，正人行得路。

中丞薛存诚，守直心甚固。皇明烛如日，再使秉王度。

奸豪与佞巧，非不憎且惧。直道渐光明，邪谋难盖覆。

每因匪躬节，知有匡时具。张为坠网纲，倚作颓檐柱。

悠哉上天意，报施纷回互。自古已冥茫，从今尤不谕。

岂与小人意，昏然同好恶。不然君子人，何反如朝露。

裴相昨已夭，薛君今又去。以我惜贤心，五年如旦暮。

况闻善人命，长短系运数。今我一涕零，岂为中丞故。
运司园亭十咏 其六 翠锦亭
章楶（宋代）

楩楠百尺馀，排列拱檐际。畏日自成阴，隆冬宁灭翠。

虚旷得寂理，懒僻恣浓睡。谁知官府中，获此冲漠味。
淳熙二年发太上皇帝太上皇后册宝十一首 其十 太上皇后出阁升御坐用《坤安》。
郊庙朝会歌辞（宋代）

重翟出房，袆衣被躬。委委佗佗，河润山容。圣皇临轩，圣母在宫。

并受鸿名，与天无穷。
秋霖叹
周紫芝（宋代）

去年阴山雪，平地三尺馀。人言土中蝗，入土不用驱。

今年岁枯土，野食无豆蔬。西来三尺蝗，旧岁雪不如。

秋田有遗秉，未足饱一夫。细雨生谷芽，屯云几时舒。

群凶剧豺虎，诸将劳驱除。横尸作京观，流血如决渠。

高穹厌杀气，荆棘满郊墟。尚复此恒雨，未知当何如。

岂欲令斯民，竟死不少纾。天亦念赤子，理岂有是欤。

会当开晴云，却返羲和车。我廪虽巳殚，我地尚可锄。

庶用种宿麦，更作来岁储。
雨夜怀唐安
陆游（宋代）

归心日夜逆江流，官柳三千忆蜀州。
小阁帘栊频梦蝶，平湖烟水已盟鸥。
萤依湿草同为旅，雨滴空阶别是愁。
堪笑邦人不解事，区区犹借陆君留。
华清宫
张籍（唐代）

温泉流入汉离宫，宫树行行浴殿空。

武帝时人今欲尽，青山空闭御墙中。
再登南楼怀元舆三首 其三
郭祥正（宋代）

朽株难倚暖风吹，一日萌芽亦有时。试上高楼南北望，无私春力少人知。
次韵汤叔逊谢笔墨长句
马廷鸾（宋代）

南屏翁，斯文千古何终穷，
清辉灵气斗牛充。我从公家二老话此事，
寒更支坐烛跋红。哀哉人琴俱亡天地覆，
有刀有玉谁错礲。翁今岿然鲁灵殿，
砥柱一叶万仞中。朅来访我维摩室，
我起于坐欣迎公。惊呼绝叹吾道厄，
客卿颍士委蒿蓬。灶煤苇管不足用，
宣城黟水无良工。奈何盲卒乘钝马，
欲写杰作称词雄。赠公撒雷挥电施敏手，
余事泻染文字如飞虫。我生哀伤所欠死，
十年破砚烟雨蒙。一朝洗眼获玉句，
金膏水碧浸方瞳。翰墨场中身老大，
期公盛气晚霞同。峥嵘素论犹激烈，
始信迂儒曲学如发蒙。
逢王泌自东京至
李端（唐代）

逢君自乡至，雪涕问田园。几处生乔木，谁家在旧村。

山峰横二室，水色映千门。愁见游从处，如今花正繁。
满庭芳 五月五日泛丰溪
张惠言（清代）

云暗还开，雨疏才歇，急水新涨潺潺。竹篙轻快，随意度平滩。

树里几家村舍，壶觞暖、笑语阑姗。溪声外，斜阳一片，无数是青山。

乡关回首处，青桡翠羽，玉管红檀。怅天涯十载，旧梦都删。

却道年华似水，将归思、又逐惊湍。浑无耐，丰溪千折，不到白云湾。
再用九日韵答何邵卿二首
李石（宋代）

习气仍余酒后狂，十年坐斥醉中乡。
读书窗外千堆雪，利剑床头一匣霜。
收拾微吟追李杜，研摩小楷逼苏黄。
他文逍遣随儿辈，颇笑翁痴作一囊。
双清亭
郭印（宋代）

水竹两奇绝，客来安此名。
那知污秽里，识得是真清。
题郭太尉金州第中至喜堂
陆游（宋代）

安康甲第天下传，玉题绣井摩云烟。
落成鼓吹震百里，意气欲压秦山川。
第中筑堂最宏丽，奎画岌岌蛟龙缠。
知公所喜在勇退，顾视解组如登仙。
公心虽尔天未可，终倚北伐铭燕然。
十年宿卫功第一，小却卧护长淮边。
帐前犀甲罗十万，幙下珠履逾三千。
愿公小缓高枕计，即今河雒犹腥膻。
出师鸡鹿拥皂纛，画象麒麟峨玉蝉。
是时公喜客亦乐，为公满泻黄金船。
排闷
陆游（宋代）

抱耒返东皋，初非惮作劳。
饥寒凛未免，老病适相遭。
开卷无如嬾，飞觥岂复豪。
不辞穷到死，犹足窃名高。
次韵酬石谦伯二首 其二
许及之（宋代）

石兄兄石不兄钱，卜筑山边复水边。位置亭台依茂密，剔疏岩壑听潺湲。

拂云脩竹还通月，擎盖高松不记年。预恐陶君回俗驾，拟乘下泽疾驱前。
伐木
朱熹（宋代）

伐木相将入远山，共听幽鸟语关关。殷勤若解当时意，此日那容不尽欢。
新淦陆伯仁过我钱塘逆旅中漫出诗篇辄蒙赏音敬赋短章相谢
曾丰（宋代）

自从删变雅，谁复许离骚。顾我知音少，逢君著眼高。

江山成疾锢，笑语破愁牢。勿浪相镌切，姑从痒处搔。
挽鄢晋步主簿
文天祥（宋代）

此君何坦坦，回首杏园游。
魂魄湘潭去，声名彭泽休。
百年中道短，千里故乡愁。
六子三方幼，遗言可泪流。
官舍夙兴
陆游（宋代）

朝阳淡淡挂窗棂，桐叶无风忽自零。
不复扶头倾白堕，但知临目养黄宁。
新蔬带露来幽圃，修绠飞泉洒广庭。
一出文书又围绕，正应高卧尽颓龄。
赴崖山赠别陈焘父
郭居安（宋代）

诗来老气郁沈沈，犹负驿骝万里骎。
辇路凤尘重回首，梅花岁里独知心。
张南有死天无远，管邴如生海未深。
明发阳关底须叠，只哦雅制沈哇淫。
松筠轩歌
刘基（明代）

彼松之高兮，矫吾以其操兮。此竹之节兮，耿吾以其洁兮。

露漙漙兮宵明，烟霏霏兮晓清。风声我琴兮鸣鸐我笙。

淄胡为兮我衣，尘胡为兮我缨。飕兮飗兮窈以幽，骖青鸾兮服苍虬。

吾与元气兮升降，与云霞兮绸缪。逍遥兮相羊，终吾生兮乐以忘忧。
和鲁望风人诗三首
皮日休（唐代）

刻石书离恨，因成别后悲。莫言春茧薄，犹有万重思。

镂出容刀春，亲逢巧笑难。日中骚客佩，争奈即阑干。

江上秋声起，从来浪得名。逆风犹挂席，若不会凡情。
宫词
王珪（宋代）

数骑红妆晓猎还，销金罗袜镂金环。
佯佯走马穿花过，拂拭雕弓对御弯。
郁簿行年四十有九读李太白浔阳感秋诗慨怀有
虞俦（宋代）

清德如公畏四知，流光底事感圆蓍。
日边丹凤聊栖棘，月下惊鸿尚拣枝。
五十知非惭漏尽，百年强半怪驹驰。
买臣富贵犹堪待，莫诵浔阳落魄诗。
偈颂三十首 其十九
释慧晖（宋代）

绿岩枯木，不落人间。红谷芳草，不厌温寒。西南东北，各不相关。

三段玄处，正开眼看。
江亭
陆游（宋代）

野市逢虚日，江亭候暮潮。
虫号霜後草，人立雨中桥。
病骨羸将折，残魂黯欲消。
无心作村醉，酒旆苦相招。
枕簟入林僻花瓜留客迟十韵
叶茵（宋代）

意到景自到，荣荣窗下花。
一张彭泽琴，一瓯阳羡茶。
罢禄
张九成（宋代）

嗟余命偏奇，一生堕枯槁。
虽无青菁饭，颜色亦自好。
富贵点污人，修洁终可保。
居处既悠悠，衣食亦草草。
静观天宝间，脂泽逞淫姣。
冰山赫日来，随例须崩倒。
所得无纤毫，所丧不到老。
施施若无事，忧心惄如擣。
题中山出游图
龚开（宋代）

髯君家本住中山，驾言出游安所适。
谓为小猎无鹰犬，以为意所有家室。
阿妹韶容见靓妆，五色臙脂最宜黑。
道逢驿舍须少憩，古屋无人供酒食。
赤帻乌衫固可烹，美人清血终难得。
不如归饮中山酿，一醉三年万缘息。
却愁有物觑高明，八姨豪买他人宅。
待得君醒为扫除，马嵬金驮去无迹。
春归去
陈陶（唐代）

九十春光在何处，古人今人留不住。

年年白眼向黔娄，唯放蛴螬飞上树。
放漏舟滩入七里沿
李蕴芳（清代）

岩溜蓄清响，樵风振林樾。挽棹沿洄溪，冈峦瓦错硉。

白石激幽沿，苍崖露峭骨。天宇回生光，日华翻勃窣。

漩洑曲埼通，周鉴穷检括。硖高秋气鲜，交疏锦绮缀。

蔓藻澹芳流，粼粼漱玉活。澄渊理不违，得趣兴超忽。

侧闻羊裘翁，高卧掔江月。
浣溪沙 时往金陵，赠别张倩倩表妹
沈宜修（明代）

枫叶无愁绿正肥。多情空自绕鸥矶。今宵千里断肠时。

一棹青山人正远，半床红豆雨初飞。别离无奈思依依。
六言二首
刘子翚（宋代）

鼎食鼎烹谋拙，山南山北兴长。
片梦彭{殊朱换伤右边}寿夭，一枰汉楚兴亡。
和张彦智中秋对月
王之道（宋代）

万里青天霁色开，嫦娥驾玉上云来。
楼中胜饮八仙聚，物外清云三语该。
空翠水光争滉漾，漏声钟韵共徘徊。
秋盘应爱金缨好，红抹佳人醉里腮。
浮远堂
杨端叔（宋代）

万松相摩天籁作，一尘不留心镜空。毋庸宝焰照牛渚，已见浮镜吹龙宫。

零丁沙洲抗水势，替泪塔铃语天风。贾胡惜钱不自惜，昼夜牙筹澎湃中。
清湘城西飞来峰 其二
曾丰（宋代）

三处飞来一样奇，佛无所择我何辞。重轻较到毫釐处，鸣雁行中此白眉。
和几叟秋日南浦十绝句简子庄寄几叟 其八
朱松（宋代）

一筇楚尾见春风，遥想诗成顾盻中。心逐孤云天外去，恍疑身在大江东。
初夏
吾丘衍（元代）

竹树吹凉满槛前，南风收雨淡无烟。晴云一片看如雪，我欲呼来直上天。
送高参政
何梦桂（宋代）

声名盖世古人豪，天遣西来展六韬。狐鼠何能婴虎旅，鲸鲵犹合避龙刀。

将坛七拜功增重，省府重登官转高。他日中书勋第一，汾阳应只是儿曹。
颂古四十五首
释如珙（宋代）

药山手中书佛字，问他端尔要心开。
只将佛字为酬对，元是曾持五戒来。
寄子开
陈师道（宋代）

道山清绝况真仙，杜曲风流最近天。
曹濮於今真乐国，股肱从昔著时贤。
今回不辨终朝语，此去无端久疾痊。
可念卧时遭末劫，新陈埋没不知年。
题蜀江观
姚勉（宋代）

孝祖淳熙极盛时，此泉曾发蜀江湄。
绣衣酷吏虽湮塞，难掩公朝赐石碑。
感怀
董思恭（唐代）

野郊怆新别，河桥非旧饯。
惨日映峰沉，愁云随盖转。
哀笳时断映，悲旌乍舒卷。
望望情何极，浪浪泪空泫。
无复昔时人，芳春共谁遣。
荷露
王称（宋代）

翠盘捧明珠，荡漾圆复碎。夜来明月中，留得蛟人泪。
尚书张公挽词
楼钥（宋代）

抚字推循吏，论思领从班。
宏才名北阙，高兴属东山。
同岁叨崇笃，比邻足往还。
旧游成昨梦，衰涕不胜潸。
咸阳
张映斗（清代）

河山百二西南抱，终南山色开堂奥。西周丰镐陷戎尘，秦得咸阳廓新造。

当时一剑扫六雄，焚弃图书绝搜讨。鞭笞四海震匈奴，皇功帝德弥穹昊。

传世从兹亿万年，国祚何烦子孙保。沙丘一夕鲍鱼腥，东海神仙竟杳渺。

中原逐鹿莽狐蛇，孺子堪怜出轵道。咸阳宫殿久榛芜，岂待今时迹如扫。

千秋龟鉴示兴亡，仁义从来为国宝。
山间录拙作求教葺芷俚语将命笑掷幸甚
郑清之（宋代）

老我愧不学，无以祛六蔽。
短绠赴修汲，深浅忘厉揭。
每逢扑凸篇，如对葛答谜。
敌垒或致师，何以御柴曳。
书林倦回旋，笔径宜睥睨。
独自搔背疗，谁与解袜系。
误墨拙成蝇，饮醯痴聚蚋。
器成我苦窳，草创类茅蕝。
未善文心雕，曷助葵足冲。
乐只正始音，尽发文冢痊。
古意窥九嶷，词源决三澨。
英风韵风雅，噩噩规诰誓。
精刚拿健鹘，妥帖律狂猘。
解注卑虫鱼，献纳笑虾{上制下鱼}。
读檄头愈疾，听语麋著稗。
风高补钓台，天朗摘兰禊。
合止按商角，刮磨出廉锐。
妙指曲不传，夺胎骨可蜕。
神针如运斤，拆屋去眼翳。
又如大医王，刲胃涤淫滞。
万象困蒐讨，瑶金拔昆丽。
司文当执衡，却扫甘拥篲。
空山阔游从，思君愿言嚏。
芜词荐藜藿，香芼待姜桂。
翳桑急壶餮，毋为答饭毳。
辩才老师退居龙井，不复出入。余往见之。尝
苏轼（宋代）

日月转双毂，古今同一丘。
惟此鹤骨老，凛然不知秋。
去住两无碍，人天争挽留。
去如龙出山，雷雨卷潭湫。
来如珠还浦，鱼鳖争骈头。
此生暂寄寓，常恐名实浮。
我比陶令愧，师为远公优。
送我还过溪，溪水当逆流。
聊使此山人，永记二老游。
大千在掌握，宁中别离忧。
陈判官
林希逸（宋代）

师学亲闻正始音，半生为母欲投簪。游环璧水成名去，为念珠曹得誉深。

贤比邺侯家有传，达如康节病先吟。宁需郡幕辞台幕，到死知君铁石心。
世弼和酬因继韵以赠之 其一
欧阳澈（宋代）

快意不忧原宪病，翛然常作子长游。胸中气焰摩星斗，笔下辞源倒峡流。

闵子家风惟啜水，龟蒙活计在渔舟。杜陵太瘦多诗苦，白雪无情已满头。
次韵李彦渊郎中试院三绝句 其二
刘才邵（宋代）

春满湖山草木芳，薰晴晓日动微黄。遥知从骑归来处，穿破东风十里香。
舟次寿州寄濠州江钧少卿
尹洙（宋代）

雨涨滩头沙已空，一帆西上快清风。
谁知去郡迟迟意，犹逐淮波日夜东。
和安溪祖闻寇 其二
陈岳（明代）

月前孤雁影双飞，坐对谁知此意微。老去落残潘令鬓，瘦来宽尽沈郎衣。

愁闻笳管清商调，閒赋蒹葭白露诗。输与一筹还范蠡，解将西子赚夫差。
红凤仙花
黄文灿（清代）

应是丹山呈化身，瑶池舞罢寄埃尘。艳欺文杏天香远，娇压海棠国色新。

朝露欲流湘女泪，晚霞更灿越姬唇。花飞片片迷游蝶，始信女夷果有神。
和子瞻开汤村运盐河雨中督役
苏辙（宋代）

兴事常苦易，成事常苦难。
不督雨中役，安知民力殚。
年来上功勋，智者争雕钻。
山河不自保，疏凿非一端。
讥诃西门豹，仁智未得完。
方以勇自许，未恤众口叹。
天心闵劬劳，雨涕为泛澜。
不知泥滓中，更益手足寒。
谁谓邑中黔，鞭箠亦不宽。
王事未可回，后土何由乾。
经始壁立洞用前韵 其二
湛若水（明代）

水际崖头取次眠，崖头天也水中天。始知身在乾坤里，漫说乾坤担在肩。
赋婺州察推厅悠然楼二首
姜特立（宋代）

为秫求官兴颇深，忽怀桦菊投投簪。
先生万事皆如此，何独悠然见碧岑。
减字木兰花 其二
王观（宋代）

花筵布巧。绿绕红□花枝闹。朵朵风流。好向尊前插满头。

此花妖艳。愿得年年长相见。满劝金钟。祝寿如花岁岁红。
和王兵宪寄秋日诗韵 其一
杨巍（明代）

白日无多其柰秋，每逢清夜共谁游。吟成张翰黄花句，醉上庾家明月楼。
寄晁元忠十首 其一
黄庭坚（宋代）

国工裁白璧，巧冶铸干将。成为万乘器，贯日吐寒光。

其谁湔拂汝，岁月海生桑。蛛网连城玉，苔生百鍊刚。
闻笛
缪公恩（清代）

何处吹长笛，高楼正月明。梅花飞片片，杨柳绿盈盈。

万里凄凉影，三年离别情。曲终人寂寂，独立忆江城。
挽东莱先生
邵津（宋代）

□□感易极，学成功未施。
彼苍胡用问，吾党竟谁资。
道在漫今昨，人间忽喜悲。
百年总埋玉，千古敬丰碑。
四槛花
曹勋（宋代）

鸳瓦霜浓，兽炉烟冷，琐窗渐明。芙蓉红晕减，疏篁晓风清。睡觉犹眠，怯新寒，仍宿酒，尚有余酲。拥闲衾。先记早梅糁糁，流水泠泠。

须记岁月堪惊。最难管、苍华满镜生。心地常自乐，谁能问枯荣。一味情尘、揩摩尽，人间世，更没亏成。惟萧散，眠食外，且乐升平。
幽居杂兴三首
白玉蟾（宋代）

岸花洗面初收雨，江草摇头已怯风。
独立无聊聊送目，西边落日叫孤鸿。
奉教和王达善学士梅花四咏 其四 梅格
王翰（唐代）

皓彩名香总入神，世间俗眼久迷真。靓妆可比惟西子，艳态相看是北人。

篱菊也贪彭泽酒，海棠终污马嵬尘。古来知己林和靖，别作孤山一样春。
与梦立行入长安虚 其二
邹浩（宋代）

久不上船思上船，偶然纵步是长安。何须更望君平卜，但把虚名子细看。
赋得临池竹应制
虞世南（唐代）

葱翠梢云质，垂彩映清池。波泛含风影，流摇防露枝。

龙鳞漾嶰谷，凤翅拂涟漪。欲识凌冬性，唯有岁寒知。
秋山寄卫慰张卿及王徵君
李白（唐代）

何以折相赠，白花青桂枝。月华若夜雪，见此令人思。
虽然剡溪兴，不异山阴时。明发怀二子，空吟招隐诗。
周庭秀爱湘中公水之胜定居十馀年宣和五年夏五月忽思吴中别余于湘上作此送之
释德洪（宋代）

词刃平生工斫伐，探怀每欲取公侯。朅来世事懒经意，醉看湘公不转头。

忽忆归吴泛千里，偶然尽室载孤舟。却将挥翰风雷手，且钓华亭万顷秋。
清晓洪泽放闸四绝句 其一
杨万里（宋代）

起来霜重满淮船，更觉今朝分外寒。放闸老兵殊耐冷，一丝不挂下冰滩。
八日雨是日期成交来已而不至
赵蕃（宋代）

一雨毋嫌骤，炎蒸得解围。
桃笙疏不御，蕉萐顿忘挥。
月暗萤偷照，风清虫趣机。
所思期不至，还是掩荆扉。
李审言将归河阳值雪遗金波酒
梅尧臣（宋代）

朔吹卷天吼，远郊无鸟飞。
忽惊门户白，昨夜打窗微。
闾巷我方懒，关山君独归。
翻能寄醇酎，为此解寒威。
尼山高一首寿阙里孔公伯处士
程敏政（明代）

尼山高，高嶙峋，千年孕此大圣人。圣人一去圣泽新，云礽玉树人振振。

公伯先生号贤者，韦布不沾京洛尘。生时分值祖庭桧，荏苒于今六十春，苍髯势欲凌秋旻。

朔风吹地才一日，先生笑坐开芳辰。戏綵儿孙行绕身，携壶陆续来亲宾。

崧高一纸驰献寿，知有内翰联佳姻。新诗在眼酒入唇，先生陶然岸乌巾。

家山乔木色不改，百岁愿作无怀民。
古诗
陆游（宋代）

能自得我心，无入不自得。
灵府长优闲，蕉鹿乌能惑。
浊醪吞数升，浩气漫漫塞。
醉来隐几酣，屡到华胥国。
人生贵适情，何当调语默。
慈书记写予真求赞漫书此以塞来意
释净如（宋代）

眉不修疏头突兀，鼻罍垂兮颧无骨。长怜百丑兼且讷，慈禅慈禅不我拙。

名兮邈兮水里月。
古意
黄希旦（宋代）

大道长闲闲，人心自草草。天地固无私，贤愚同一老。

谁信丹丘人，颜色常美好。我亦斯人徒，相从须及早。

君看东流波，日夜长浩浩。
腊月雪后
汪莘（宋代）

林下雪消添晚汲，山中日出欠晨炊。先生茅屋春犹早，只有阶前碧草知。
又和 其八
洪咨夔（宋代）

寒灯芳烬发春红，读到豳诗继匪风。吾道有消还有长，欲将此意写丝桐。
心月照云溪
王丹桂（金朝）

当初学道，望脱尘缘累。迤逦渐生魔，是时间、些儿凝滞。君还识破，慎守勿因循，心决裂，志精专，别有清凉味。
羊儿牧处，收管休疏失。稍欲走东西，在主人、调伏断制。山间林下，早早趁归期，天欲暮，日将沈，关锁牢封闭。
题断指图为魏贞女作 其一
许乃安（清代）

烈性不可灭，苦心祇自知。可怜断指日，即是断肠时。
送了义上人还普陀
佘翔（明代）

云中开宝刹，碧海信浮槎。一火空尘劫，诸天护法华。

随缘飞片锡，发愿礼三花。从此皈依处，禅心定洛迦。
寄长安郑员外
刘兼（唐代）

屈指良交十四人，隙驹风烛渐为尘。当初花下三秦客，

只有天为二老身。乘醉几同游北内，寻芳多共谒东邻。

此时阻隔关山远，月满江楼泪满巾。
观劈石
韦骧（宋代）

篮舆远冒西山色，宛转羊肠踏寒碧。岩涯深处屡腾声，何事晴云多霹雳。

寻声迤逦过枯林，始见群工劈山石。斧斤锋刃奚足云，铁楔纵横乃为力。

随文察理以段致，大或寻常小盈尺。心冥手应出自然，不啻庖丁操騞砉。

问其勤苦将胡为，驱车运致希酬直。牛山濯濯罹采伐，萌蘖悄如无夜息。

此山遭值甚牛山，攻击何年可终极。石顽人智其奈何，智巧反为天地贼。
偈三五五首 其二五二
释祖珍（宋代）

五五日已前，过去心不可得。五五日已后，未来心不可得。

正当五五日，现在心不可得。三心既不有，万象复明谁。
忍死留别献盐铁裴相公二十叔
杜牧（唐代）

贤相辅明主，苍生寿域开。青春辞白日，幽壤作黄埃。

岂是无多士，偏蒙不弃才。孤坟三尺土，谁可为培栽。
梁太子钓台
释居简（宋代）

晴拂双鬟晓未开，先驱寸碧渡江来。伤心旧日垂纶地，几度江春去又回。
留题天竺、灵隐两寺
白居易（唐代）

在郡六百日，入山十二回。宿因月桂落，醉为海榴开。

黄纸除书月，青宫诏命催。僧徒多怅望，宾从亦裴回。

寺闇烟埋竹，林香雨落梅。别桥怜白石，辞洞恋青苔。

渐出松间路，犹飞马上杯。谁教冷泉水，送我下山来。
过后唐庄宗庙寄曹殿帅贯道
王诜（宋代）

代梁继李号良图，却惑歌儿便丧躯。
试拂尘埃觇遗像，元来满面是髭须。
次韵僧仁泽 其三
陈著（宋代）

来游大梵天，邂逅兴悠然。一见新犹故，相忘丑亦妍。

藕花诗有句，莲社我无缘。不必参禅话，诗镫自可传。
赠星命松坡
于石（宋代）

昌黎之生月南斗，牛奋其角箕张口。
坡翁宿直斗牛箕，自谓文似昌黎叟。
顾予命亦坐磨蝎，碌碌浪随二公后。
文章学问愧前修，有口但知能饮酒。
松坡磊落湖海人，为我掉舌谈星辰。
蛟龙蟠屈终变化，君子忧道宁忧贫。
夜半狂吟踏破瓮，结柳为车穷莫送。
掀髯一笑问松坡，文如二子今何用。
题童氏画
佚名（唐代）

林下材华虽可尚，笔端人物更清妍。

如何不出深闺里，能以丹青写外边。
闻蝉因寄东阳王穆明府
赵湘（宋代）

孤蝉鸣水湄，独立少人知。
急恐移他树，清还似旧时。
曾同秋馆听，并起雨堂思。
南望临风久，经年不得诗。
悟仙庵
李石（宋代）

担头活计任推移，前世生身后世知。
沥血山中留语句，至今橛上系驴儿。
贺翰林侍郎二首
司空图（唐代）

太白东归鹤背吟，镜湖空在酒船沈。

今朝忽见银台事，早晚重征入翰林。

玉版征书洞里看，沈羲新拜侍郎官。

文星喜气连台曜，圣主方知四海安。
题虎掊泉
修睦（五代）

一自虎掊得，清声四远流。众人怜尔处，长夜洗心头。

出谷花随去，背岩猿下偷。林边落江徼，风起雨翛翛。
陪陈紫微麻姑观
释居简（宋代）

不惮朱砂九转迟，绝怜岣嵝令君痴。一抔幻出新舂玉，更听人言狡狯为。
寿留守
郑清之（宋代）

皇朝诞节号乾明，此日亲贤间世生。
处贵从来如白屋，爱闲真定压专城。
但知笃孝终身乐，不慕纡朱万事轻。
黄阁功名知未晚，飞鸿心事亦冥冥。
宫词一百首 其八十九
王建（唐代）

金吾除夜进傩名，画裤朱衣四队行。院院烧灯如白日，沈香火底坐吹笙。
和谢吏部铁字韵三十四首·送成彦尉邵武三首
邓肃（宋代）

汗血神驹卓锥耳，去似苍崖决积水。
据鞍年少笑西征，神仙中积梅氏子。
平生胸抱不由积，点额再归曾未嗔。
仪舌尚存斯足矣，卞玉那愁无识真。
一官聊续箕裘绝，登山莫厌芒鞋拙。
会使狗偷扫地无，不须蜂蠆挥钜铁。
新岁七十以人生七十古来稀为韵寄钱大参七首
曹勋（宋代）

萧然心迹喜双清，且得肩头担已轻。
老病正须安静处，林间风味慰平生。
飞云渡
林景熙（宋代）

人烟荒县少，澹澹隔秋阴。
帆影分南北，潮声变古今。
断峰僧塔远，初日海门深。
小立芦风起，乘槎动客心。
和潘通甫六月十二夜月
韦骧（宋代）

去望犹三夕，光华宛矣同。炎天几及半，午夜喜当中。

爽气乾坤满，清辉宇宙通。恍瞻银界白，遽失火云红。

庭叶霜花泛，池波雪色融。闾阎消烈暑，寥廓散轻风。

快若离深甑，飘然出大笼。秋毫归一鉴，宿翳却千重。

谁弄桓伊笛，徒思范蠡篷。魁杓俄转北，箕尾渐回东。

林静疏瑶圃，桥虚卧玉虹。馀凉入幽室，暗雾泫深丛。

纬象光仍小，银河派自洪。依希太清境，彷佛广寒宫。

鸟宿群疑定，人闲万虑空。调琴閒对客，酌酒旋呼童。

莫语身兼世，休论萍与蓬。且来明月下，举白听梧桐。
鹧鸪天 竹炉汤沸火初红
徐渭（明代）

客来寒夜话头频。路滑难沽曲米春。点检松风汤老嫩，退添柴叶火新陈。

倾七碗，对三人。须臾梅影上冰轮。他年若更为图画，添我炉头倒角巾。
句 其一
陈谠（宋代）

渊源师老杜，体制陋西昆。
台阳八景
觉罗四明（清代）

骇浪吼声度竹，高台雨气生寒。莫道天涯寂寞，凭栏是处奇观。
太上皇帝閤端午帖子词 其四
汪应辰（宋代）

金碧丛中翠艾垂，正当午日一朝时。君王自进长生缕，细剪菖蒲泛玉卮。
闻陈山人定命丹成试以诗乞
文同（宋代）

水火相交养大还，已闻神汞满炉乾。
彘肪谷漆寻常得，敢服灵丹二万丸。
次韵少游学士送龚深之往金陵见王荆公 其三
释道潜（宋代）

虎踞龙盘亦漫雄，城荒狐兔往来通。可人惟有秦淮月，出没娟娟波浪中。
寄洪正师
罗隐（唐代）

寄蹇浑成迹，经年滞杜南。价轻犹有二，足刖已过三。

鸡肋曹公忿，猪肝仲叔惭。会应谋避地，依约近禅庵。
鹿顶山朝晖轩为东玉师赋
戴表元（宋代）

金鸡警神关，烛龙转严车。
阴蒙欲销散，岩谷开嘘呀。
忽然苍萝颠，涌出红莲华。
天晖初照烁，六合无藏遮。
而我灵台中，善根始萌芽。
珍重慎消息，外物如尘沙。
酬章朝散 其一
刘攽（宋代）

本无材画备驱驰，岂有文章结主知。庙鼎陈前羞瓠落，井泉方洁惧瓶羸。

晚交贤杰真难得，辱在泥涂祇自嗤。澧有芳兰沅有茝，梦魂无日不相思。
与乐天同葬杓直
元稹（唐代）

元伯来相葬，山涛誓抚孤。不知他日事，兼得似君无。
哭进士李洞二首
郑谷（唐代）

所惜绝吟声，不悲君不荣。李端终薄宦，贾岛得高名。

旅葬新坟小，遗孤远俗轻。犹疑随计晚，昨夜草虫鸣。

自闻东蜀病，唯我独关情。若近长江死，想君胜在生。

瘴蒸丹旐湿，灯隔素帷清。冢树僧栽后，新蝉一两声。
芳草 送秋田重游豫章并过楚南
李良年（清代）

乍新年、雨丝添涨，南枝犹冷沙村。拟攀香雪赠，奈它花未放客先分。

迢迢临浦别，拂短帆、千里江云。看此去小姑翠妩，唤旧游人。

沉吟。元婴阁底空，飞蛱蝶，往迹难寻。一灯青雀远，笛残琴阕，想满眼伤春。

锦囊应有句，记落霞、飞骛川程。但二十四番风后，定到湘阴。
蝶恋花·晓日窥轩双燕语
秦观（宋代）

晓日窥轩双燕语，似与佳人，共惜春将暮。屈指艳阳都几许？可无时霎闲风雨。
流水落花无问处，只有飞云，冉冉来还去。持酒劝云云且住，凭君碍断春归路。
秋日
耿湋（唐代）

反照入闾巷，忧来与谁语。
古道无人行，秋风动禾黍。
雨中赠老翁
释函可（明代）

不知老翁有何好，大雨还令我到门。匪独黄沙亲佛子，每因青到念王孙。

世人空自金银死，似尔偏生藜藿尊。从此土床留一尺，频来礼数莫须烦。
重阳后一日初霁次西郊韵兼寄田夫
茹纶常（清代）

未许冲泥客到门，却怜高卧似文园。一林宿雨枫初战，万里回风雁自翻。

沧海云深空碧落，小窗秋回易黄昏。诗成独抱怀人思，尊酒凭谁与细论。
再用喜雨韵三首
吴潜（宋代）

热恼烦蒸正不禁，火轮忽向半空沈。
屯中信有云雷象，复处方知天地心。
便拟新秋先上印，何须晚岁始投簪。
江山信美非吾土，栗里时从蝶梦寻。
训蒙绝句 克己二首 其一
朱熹（宋代）

本体原来只是公，自将私意混其中。虽颜造圣无他事，惟在能加克己功。
早行至江原
陆游（宋代）

喔喔鸣鸡促起程，翻翻飞鹭导孤征。
节旄尽落归犹远，带眼频移瘦自惊。
小事萧条黄叶满，断桥零落绿苔生。
居人犹复多愁思，何况天涯倦客情。
题息斋南风堂松竹图有欧阳虞揭诸公诗
郑潜（明代）

京师阅遍名公画，此卷传来乱后看。满纸烟云元气湿，半轩苍翠日光寒。

文章阁老仪鸾凤，江海羁人佩蕙兰。空忆南风悲岁暮，独怜松桧照琅玕。
分题送史郎中代时彦学夔德遵 其二 河梁
杨士奇（明代）

河水深无极，河梁构石崇。映波疑坠月，倚岸讶垂虹。

华表东西出，兰舟上下通。屡经题柱客，谁论济川功。

甃古苔纹暗，亭虚柳色浓。送君携手处，征骑莫匆匆。
怀郭宝山都督
李学一（明代）

昔别旌旗逾十年，山城豪兴更翩翩。金尊夜倒铜崖月，鼓吹朝□笔岭烟。

太白才名今已远，令公德望尚依然。别来夜宿提溪上，无限相思细雨前。
次韵李达之冬日自纪二首 其一
王安中（宋代）

短长不相悬，视此律筒换。天寒今几许，冬序已强半。

初阳来如缕，残岁去莫绊。亲交断还往，官列闹称唤。

无牛可扣角，问夜何时旦。新诗当美酒，排遣孤闷散。

风期终未沬，相与游汗漫。
赵履道同宿南豅梅大放次其韵
韩淲（宋代）

老身居山复入山，随山夹路溪弥漫。南豅深处作幽梦，我辈白鸥盟勿寒。

梅花乘春既宜饮，绿毛么凤非人寰。坐中长少偶然集，白云清气生檐间。

醉酣低摘仍高攀，兴来物会殊未阑。悠悠不但惜此尔，要留佳话他年看。
次韵苏和甫雨后观梅
魏了翁（宋代）

岁寒宾友伴萧萧，客气无根已尽凋。
疏影照人骚梦冷，清香彻骨醉痕销。
话逢理到春生坐，饮为心知月满瓢。
更祝天公多雨麦，时携乐酒酹芳条。
池口阻风雨 其一
孙应时（宋代）

江头三日系扁舟，秋浦齐山欠一游。已自无人念羁客，更禁风雨作春愁。
郭解
王安石（宋代）

藉交唯有不赀恩，汉法归成弃市论。
平日五陵多任侠，可能推刃报王孙。
失调名（赠妓）
阮郎中（宋代）

东风捻就，腰儿纤细。系的粉裙儿不起。近来只惯掌中看，忍教在、烛花影里。

更阑应是，酒红微褪。暗蹙损、眉儿娇翠。夜深著两小鞋儿，靠那处、屏风立地。
圜丘乐章九首 其三 进俎
霍韬（明代）

大鼎式虔且洁，髦士兮夙列。大性式洁且硕，髦士兮夙敕。
演关雎诗十首 其一
弘历（清代）

有雎者鸠，和鸣关关。言求其匹，载涉其澜。载涉其澜，载泛其流。

言求其匹，于彼中洲。中洲瀰瀰，河水泚泚。言求其匹，有蘋有芷。
小诗送孟坚北归
李光（宋代）

汝到家中暂喜欢，倚门慈母问平安。举头便见天边月，莫作千山万水看。
杨柳枝（席上次韵曾颖士）
张元干（宋代）

深院今宵枕簟凉。烛花光。更筹何事促行觞。恼刚肠。

老去一蓑烟雨里，钓沧浪。看君鸣凤向朝阳。且腰黄。
予欲金玉汝赠黄从善
黄庭坚（宋代）

汪山复重兮朋友失，长处幽篁兮隔离天日。
鸟声无人兮我友来即，久矣不闻德人之言兮，为余发药。
嘉若人兮甚好修，兰薰而时发兮，水删德而用柔。
有璞连城，方谟匠兮，忍其与斗筲议之。
螫吾手而不砭兮，举百体而弃之。
为民父母兮，灼子之肤，何能忍。
顾白日临辰兮，臣何爱不与俱来。
古之人偿责言兮，虽九死其犹未悔。
虹气贯斗牛兮，岂用俗人之町畦。
予爱兰而莫与予佩兮，曰斯其不情。
帝关九牡兮，照下土孔明。
予将观东海兮，蛙说予以坎井。
盍尝视吾宝兮，兹有重於岑鼎。
予欲金玉汝兮，汝既金玉。
揭日月以适四方兮，殆而按剑以为戮。
雁以不鸣烹，木以材而斲。
天下皆羿兮，矢来无乡，惟应以无名之朴。
送李状元还朝
邓肃（宋代）

元戎帘幕海滨开，谪仙骑鲸天上来。
尊前谈笑赞筹画，一洗八郡无氛埃。
功成挥鞭朝玉阙，九重阊阖开春色。
要传天意下人间，翰苑政须万人杰。
我今去国已五年，天子令伴黄冠仙。
邂逅相逢君复去，林泉还我擅云烟。
君去上天款天语，莫畏雷霆作强御。
人间疾苦欲扣天，天门嵯峨隔云雨。
红巾十万今已无，致此红巾本何如。
拨乱傥知原始末，制梃自可鞭匈奴。
扬州慢 初秋
吴元可（宋代）

露叶犹青，岩花迟动，幽幽未似秋阴。似梅风带溽，吹度长林。

记当日、西廊共月，小屏轻扇，人语凉深。对清觞，醉笑醒颦，何似如今。

临高欲赋，甚年来、渐减狂心。为谁倚多才，难凭易感，早付销沈。

解事张郎风致，鲈鱼好、归听吴音。又夜阑闻笛，故人忽到幽襟。
观潮行
释宝昙（宋代）

八月十八钱塘时，潮头搅海雷怒飞。
更遭风日薄於纸，海山数怒青依依。
烂银斜侵云鬓脚，生绡直下鲛人机。
玉龙宛转一千丈，卧噀残雪吹人衣。
天关击鼓地轴折，想见水府惊颠隮。
红幡绿盖弄潮者，出没散乱同凫鹥。
操舟之子夸第一，倏忽东涌还沉西。
万人揶揄等儿戏，我说性命发汤鸡。
似闻潮生到影蠡，伹辊暗浪中黄泥。
不知珠宫贝阙何世乃居此，亦有霓旌素节日夜朝京师。
又疑春秋战罢两蜗角，冻血不洗锋差差。
至今官渡卖牌者，莫雨不管吴侬悲。
遣兴七首
李流谦（宋代）

舞空三尺雪，笑指玉如泥。
早日羞屠狗，穷途悔射鼷。
挂心无妄念，省分有幽栖。
舌在何须问，端忧愧老妻。
乌臼烛
杨万里（宋代）

焰白光寒泪亦收，臼灯十倍蜜灯休。
忘情也似诚斋叟，烧尽心时不泪流。
送庆兄往凤台见无用
释居简（宋代）

灵山退席向西来，逐恶随邪挽不回。任是丹山真种草，也须亲到凤凰台。
题安期生
王渐逵（明代）

安生远避世，采药再不回。骑鹤入白云，九里为之开。

秦皇徒朽质，汉武非仙才。灵踪竟玄秘，方士空疑猜。
杜沂游武昌以酴醿花菩萨泉见饷二首
苏轼（宋代）

酴醿不争春，寂寞开最晚。
青蛟走玉骨，羽盖蒙珠幰。
不妆艳已绝，无风香自远。
凄凉吴宫阙，红粉埋故苑。
至今微月夜，笙箫来绝巘。
余妍入此花，千载尚清婉。
怪君呼不归，定为花所挽。
昨宵雷雨恶，花尽君应返。
君言西山顶，自古流白泉。
上为千牛乳，下有万石铅。
不愧惠山味，但无陆子贤。
愿君扬其名，庶托文字传。
寒泉比吉士，清浊在其源。
不食我心恻，于泉非所患。
嗟我本何有，虚名空自缠。
不见子柳子，余愚污溪山。
送黄梅江明府
徐铉（宋代）

封疆多难正经纶，台阁如何不用君。江上又劳为小邑，

箧中徒自有雄文。书生胆气人谁信，远俗歌谣主不闻。

一首新诗无限意，再三吟味向秋云。
拟古六首 其四
刘攽（宋代）

秦昭登西山，慕与火帝游。颓林刊乔木，诏世为博筹。

富贵良未厌，夸谩岂知尤。投龟诟苍苍，楚灵轻九州。

涂穷乾溪旁，众散不可留。徘徊饿山泽，觉失涓人畴。

新王固有命，玉衣被累囚。
登广灵寺塔望南高峰
谢翱（宋代）

城池风烟杯渡僧，广灵孤塔悬昼灯。塔灯上齐南高云，南高峰巅祠歙神。

灵旗萧萧卷清雨，结喉巫阳能楚语。回望人烟塔峰北，惟有空城临水浒。

赤蛇不神江海翻，薮泽狐狸作巴舞。当年介弟阶防禦，玉鸾青鞭上天去。
避地复归故乡
葛立方（宋代）

二老堂边花作林，不愁酒竭贳貂金。
宗人避世散还聚，才子哦诗绝复寻。
莫话衣冠一酸鼻，回思戎虏几寒心。
半墩仙隐吾庐在，人认桃源鸡犬音。
癸酉六月二十二日游莫愁湖观荷
朱泰修（清代）

幽人先鸟起，郭西犹悄然。江气不成雨，化为满湖烟。

行行重行行，廜{广苏}别有天。十里万荷花，中撶舴艋船。

孤鹭导熟客，坐我菰芦边。嘒嘒一蝉吟，阁阁群蛙连。

茭瓜塘外塘，弥望青田田。胜棋楼百尺，郁金堂东偏。

英雄何飒爽，儿女何缠绵。老僧话桑海，山茗瀹瓯鲜。

云是荷露煮，味胜中泠泉。
中秋同友人待月
王梦庚（清代）

胜友良宵列座来，高歌谁奏紫云回。十分秋色迟明月，万派江声落酒杯。

风力冷侵梧叶老，露痕香逼桂花开。银河隐约星光闪，弦管楼头著意催。
秋雨内宴（乙卯年作）
韩偓（唐代）

一带清风入画堂，撼真珠箔碎玎珰。

更看槛外霏霏雨，似劝须教醉玉觞。
芜湖王敦城下作
贺铸（宋代）

斗立孤城日四围，贼奴曾未慑天威。
风生虎帐豺声厉，尘犯龙颜鱼服归。
首揭大航遗臭在，歌流乐府旧音非。
当时不慕桓文举，草满中原胡马肥。
简仙游宰共瀛甫登二首
王迈（宋代）

为喜双岛舄，将临九鲤乡。
民贫嗟辙涸，吏横正鸱张。
谁与催贤令，速来仁一方。
茅檐茨屋下，延颈望春阳。
雨中游东坡
陆游（宋代）

木莲花下竹枝歌，欢意不多感慨多。
更恐它年有遗恨，晓来冲雨上东坡。
送蕲春李十九使君赴郡
白居易（唐代）

可怜官职好文词，五十专城未是迟。晓日镜前无白发，

春风门外有红旗。郡中何处堪携酒，席上谁人解和诗。

唯共交亲开口笑，知君不及洛阳时。
离并州至晋祠次韵答宣徽富公
韩琦（宋代）

公名杰出天下贤，终身师慕常颛颛。十年一面数日别，行行不忍移归軿。

刚肠出泪收还注，感公知己难违去。黄昏病作宿荒城，离绪不堪纷似雨。
东征答朝臣
陈子昂（唐代）

平生白云意，疲薾愧为雄。君王谬殊宠，旌节此从戎。

挼绳当系虏，单马岂邀功。孤剑将何托，长谣塞上风。
投杨师长孺
黄子信（宋代）

六年两度拜宸旒，换得青衫白上头。
飞鹊祗因无树绕，穷猿何上择林投。
明知著脚当来误，几欲抽身不自由。
安得有钱了官债，便无三径也归休。
挽处士陈容
喻良能（宋代）

乾坤身老大，邱壑迹委蛇。
不枉安车召，谁为荐鹗词。
平生五千卷，身后宁馨儿。
他日编遗藁，应多感遇诗。
太湖诗。太湖石（出鼋头山）
皮日休（唐代）

兹山有石岸，抵浪如受屠。雪阵千万战，藓岩高下刳。

乃是天诡千，信非人功夫。白丁一云取，难甚网珊瑚。

厥状复若何，鬼工不可图。或拳若虺蜴，或蹲如虎貙。

连络若钩锁，重叠如萼跗。或若巨人骼，或如太帝符。

胮肛筼筜笋，格磔琅玕株。断处露海眼，移来和沙须。

求之烦耄倪，载之劳舳舻。通侯一以眄，贵却骊龙珠。

厚赐以賝赆，远去穷京都。五侯土山下，要尔添岩龉。

赏玩若称意，爵禄行斯须。苟有王佐士，崛起于太湖。

试问欲西笑，得如兹石无。
曲江秋
韩玉（宋代）

明轩快目。正雨过湘溪，秋来泽国。波面鉴开，山光淀拂，竹声摇寒玉。鸥鹭戏晚日，芰荷动，香红蔌。千古兴亡意，凄凉扬□舟，望迷南北。仿佛烟笼雾簇。认何处、当年绣毂。沈香花萼事，潇然伤□，宫殿三十六。忍听向晚菱歌，依稀犹似新番曲。试与问，如今新蒲细柳，为谁摇绿。
梅花
刘过（宋代）

冻云垂垂雪欲落，雨涩风悭如此寒。
分折南枝与君着，老夫自要北枝年
送袁仲野赴异陵
陆文圭（元代）

儒吏不相得，异器如薰翳。
儒视吏不屑，吏嫉儒为仇。
俗儒不知变，绕绕孔与周。
事来委不理，言大作不酬。
嗟乎铅椠生，谢此刀笔流。
安得经济手，一洗吾侪羞。
当路有过官，娄境逢仁侯。
留情案牍间，举人拔其尤。
君抱汲古学，才识推兼优。
肯随难鹜争，会偕莺鹄游。
高风动寥廓，兹土岂淹留。
犹断死知已，青灯守荒丘。
不堪明时用，空怀当世尤。
斯文付后死，已矣复焉求。
五杂组 其三
孔平仲（宋代）

五杂组，庆云聚。往复来，东西渡。不获已，再娶妇。
读梅扫村诗
叶茵（宋代）

雪村吟有稿，名峻斗牛低。
声调唐之上，精神江以西。
爱君忧国意，临水傍山题。
何代无风雅，人心自鹜鸡。
句 其二
赵讷轩（宋代）

白鸟一双帘外去，芦花风静钓舟闲。
题日者李成斋所藏李文清幅
徐元杰（宋代）

相公提笔福苍生，印得当年命术精。
钧翰珍藏塞翁马，六丁严护不容惊。
广琴操十首 其三 龟山操
朱右（元代）

维龟有山，造初鸿濛。自龟之东，淮夷来从。膏泽既施，草木实多。

周公上天，奈龟山何。
四月五日集陈园照山堂
范成大（宋代）

寻壑经丘到此堂，官闲聊作送春忙。
短篱水面残红满，团扇风前众绿香。
尽卷帘旌延竹色，深斟杯酒纳山光。
洞门无锁城门近，转午鸡啼日正长。
赠子野归潮时会大名府
王涤（唐代）

河朔频河地早寒，城烟牢落水回环。
几番夜雨涨新岸，一片秋云归旧山。
君驷渐腾梅岭外，我车犹枕菊篱间。
潮人若问何如守，病骨支撑两鬓斑。
珠
丁谓（宋代）

宝气媚长浔，明光法大阴。
探龙殊九品，剖蚌尽千金。
汉女飞升迹，鲛人感泣心。
任轻从弹雀，鱼目莫相侵。
戊辰冬和汤南万韵
杜范（宋代）

我闻抱膝翁，高卧南中庐。
方其未遇时，邈若与世疎。
起来扶汉业，肉骨成丰腴。
青简万世名，寒窗一编书。
出处宁异辙，此道诚非迂。
嬾老天下士，被褐尚穷居。
负米供一饱，晨昏撷园蔬。
自知身有待，宁论食无鱼。
博洽贯万理，收拾归一途。
翰墨泻三峡，意气横九衢。
才大用宁小，道肥身不臞。
勋名会有时，天意非人图。
璧玉藏名山，抱璞初不渝。
良工一雇盼，光彩照路隅。
看君策駉马，原言刈其刍。
春初走京华，秋杪归旧庐。
简编废已久，开卷涩且疎。
谁能击其蒙，石田或可腴。
雁山有佳士，读尽天下书。
足迹半九州，不惮道里迂。
陋邦何足临，而亦来我居。
相从一尊酒，未厌园中蔬。
笑谭欣有合，浩若纵壑鱼。
人生惟所适，所适各有途。
胸中苟不迷，到处皆通衢。
简瓢有真乐，颜氏何其臞。
没没嗟我生，未知终焉图。
论交须论心，所论在不渝。
原群示一语，令我反三隅。
君无金玉音，请诵一束刍。
挽胡季昭
李庭芝（宋代）

玉李当春孟，公书以讣闻，
但期同气骨，不作异乡坟。
岂料鳞音后，俄传蝶梦云。
想教宁越水，恨不识朱云。
读陶集爱其致意于菊者八因作八首·八曰松菊
方回（元代）

种松今世见松老，种菊常年见菊开。
十一月霜花欲槁，巾车岂可更迟回。
观新岁朝贺
卢延让（唐代）

龙墀初立仗，鸳鹭列班行。元日燕脂色，朝天桦烛香。

表章堆玉案，缯帛满牙床。三百年如此，无因及我唐。
七十九吟十首
刘克庄（宋代）

向来热血泼虚庸，卮酒凭谁酹二公。
老作地仙差□了，洞宾相约听松风。
绝句
杜甫（唐代）

迟日江山丽，春风花草香。
泥融飞燕子，沙暖睡鸳鸯。
涟漪洞
章夏（宋代）

石窦定神鹓，控隘潭水际。神灵浮槎入，想到珠宫憩。

岂似武陵源，尚容人避世。
沁园春（代为亲庭寿）
李曾伯（宋代）

轩冕傥来，功名杯水，行藏倚楼。把方略评梅，工夫课柳，精神伴鹤，谈笑盟鸥。草檄寻樵，移文问钓，任江上东南风未休。君知否，问如今绿野，胜似青油。

从伊万户封留。算得似团栾歌笑不。怕魏阙兴思，高车驷马，江湖难著，缓带轻裘。雪意何如，新醪熟未，乐事良辰聊献酬。从今去，更八千椿算，才一春秋。
见报以言者论六事其五皆靖康往故其一谓资囊士人上书以冀复用谪居海南震惧之馀斐然有作 其三
李纲（宋代）

尼父乘桴居九夷，管宁浮海亦多时。古来圣贤犹如此，我泛鲸波岂足悲。
颂古三十八首 其十三
释从瑾（宋代）

剃头头光生，洗脚脚清爽。脱衣上床眠，抓著通身痒。
水阁偶成二首 其二
蔡戡（宋代）

徙倚危楼久，无言对夕晖。野花随处发，水鸟傍人飞。

自觉身无累，那知世有机。何劳战蜗角，万事转头非。
添字渔家傲 六月
曹贞吉（清代）

六月南窗无暑气。几点流萤，偏照青苔地。摇曳惯乘丝雨细。

翩然起。随风又到帘栊里。

纨扇扑来纷欲避。似灭还明，惊入莲花蕊。露冷昔耶鸳瓦腻。

依稀是。摩诃池畔凉如此。
送侍御帅夔府
喻良能（宋代）

千古楚东郡，风流今在兹。
鲁公元直道，文正不妨诗。
钳吏似束湿，麾龙如使儿。
甘棠足遗爱，会有去思碑。
通州相城呈同事诸公二首 其一
邵宝（明代）

眼中形势尽登临，前辈经营亦苦心。一道星河天廪近，千年风气水门深。

驿亭东去多辽使，商舶南来半越吟。漕计经春定何似，长安三月米如金。
清商怨
贺铸（宋代）

流连狂乐恨景短。奈夕阳送晚。醉未成欢，醒来愁满眼。
东阳销瘦带展。望日下、旧游天远。泪洒春风，春风谁复管。
初春杂兴
陆游（宋代）

水长鸥初泛，山寒茗未芽。
深林闻社鼓，落日照渔家。
渡远呼船久，桥倾取路斜。
客愁慵远眺，不是怯风沙。
秋夜奇上人禅房独坐
谢榛（明代）

久寄青莲宇，因之问上乘。自知閒有味，不愧老无能。

响彻秋风树，寒生夜雨灯。匡床坐幽寂，身似定中僧。
庚戌岁除
强至（宋代）

薄宦三冬暮，殊方一纪馀。
笑歌筋力倦，勋业鬓毛疏。
道路纷乘传，轩墀遝曳裾。
无庸看半百，搔首岁云除。
杨梅
苏泂（宋代）

每勤蕨叶护筠笼，独自还丹表里戏。
留与越人共夏祭，莫教恶雨打成空。
五厍
赵铭（清代）

落梅风里峭帆停，系缆斜阳绿水汀。哀雁语从中泽诉，乱蛙声带断潮听。

疏烟起岸浮芒屩，凉月窥人倒瓦瓶。却忆年时曾宿客，萍蓬两地各飘零。
金陵杂兴二百首
苏泂（宋代）

稍经运渎过潮沟，野草闲花触处愁。
二十四航春水满，有谁来此上扁舟。
题云鹤飘然卷赠别净友道人
邓云霄（明代）

千岁惟消一局棋，仙家日月杳难期。云车鹤驾今何往？大地诸难任所之。

石鼎岂忘联句夜，玉笙谁和步虚词？随君欲理东溟棹，正值蓬山水浅时。
次韵题澹山岩
释德洪（宋代）

华屋张灯展画屏，当年纤手指岩扃。宦游那料重湖隔，醉里空惊叠嶂青。

绣口词章人复见，笔华声价梦通灵。诗成独立西风晚，满眼归心插羽翎。
毛女图为房参戎题四首 其三
江源（明代）

脱却宫衣着草衣，云泉便与世相遗。山中女伴浑无事，共说奸谀指鹿时。
雨后
张嵲（宋代）

一雨稻畦春水足，苦遭鸣蝈故相喧。
不妨信马东城路，行看林花落古原。
壶公篇
王世贞（明代）

昔有汝南白头翁，手提玉壶称壶公。壶中美酒十万斛，桃花树树骄春风。

长房小儿错狡狯，三试不过同沙虫。我今但入不肯出，一醉天地无终穷。
莲叶舟
张宁（明代）

莲落红衣玉露秋，萧萧鹤发映中流。若非太华峰头种，那得乘风稳似舟。
袷享八首
真宗（宋代）

［黄钟宫］时维孟冬，霜露既零。
合仞盛礼，以时以行。
孝心翼翼，惟神来宁。
肃倡斯举，神具是听。
郭四朝叩船歌四首 其四
许翙（魏晋）

驾飙舞神霄，披霞带九日。高皇齐龙轮，遂造九华室。

神虎洞琼林，风云合成一。开阖幽门户，灵变玄迹灭。
碧云深 闻雁
张玉珍（清代）

风飕飕。雁声冷唤芦花秋。芦花秋。梦沉别浦，灯灺南楼。

去时系足书空修。而今只影牵新愁。牵新愁。几回忘了，又上心头。
观文丁右丞挽辞二首
梅尧臣（宋代）

预政公槐亚，谈经帝席陈。
俭恭齐国相，清净汉廷人。
去梦尝为蝶，遗文不解麟。
一闻车马幸，丰赐及孤臣。
陪潘王二丈池上
陈宓（宋代）

薰风万盖拥轻红，长是相看六月中。
忽有一花迎白露，定应来伴木芙蓉。
黄鹄歌
何景明（明代）

请君勿諠哗，奉君黄鹄歌。黄鹄一飞去，翱翔天之涯。

我欲玫此鸟，云中无网罗。安得生羽翼，从彼凌丹霞。

山川辽以邈，不归当奈何。
青菜花
方回（元代）

只供寒士饱诗肠，不伴佳人上绣床。
黄蝶似花花似蝶，柴门春尽满田春。
廿一兄以手和四清香见饷用心清闻妙香为韵成
曾几（宋代）

拟去竹坞间，煎茶炷新料。
从容二士谈，领会一语妙。
九日永叔长文原甫景仁邻几持国过饮
梅尧臣（宋代）

秋堂雨更静，佳菊粲粲芳。
置酒延群公，掇英浮新黄。
心犹慕渊明，归来归柴桑。
莫问车马之，去迹乱康庄。
雪晴欲出而路泞未通戏作二首 其一
陆游（宋代）

欲觅溪头路，春泥不可行。归来小窗下，袖手看新晴。
画堂春 其一 咏美人足，和友人韵
董俞（清代）

凤头低落画裙边。绣帮三寸花鲜。凌波何幸遇婵娟。

瓣瓣生莲。

鲜杀夜来狂甚，温香一捻堪怜。玉趺褪尽软行缠。

被底灯前。
蝶恋花·寒雨霏霏江上路
王之道（宋代）

寒雨霏霏江上路。不见书邮，病目空凝注。沙觜尽头飞白鹭。篙师指似人来处。自笑自怜还自语。钝滞如君，只合归田去。竹屋数间环甽亩。个中自有无穷趣。
苏子瞻寄铁藤杖
张方平（宋代）

随书初见一枝藤，入手方知锻鍊精。远寄只缘怜我老，閒携常似共君行。

静轩独倚身同瘦，小圃频游脚为轻。何日归舟上新洛，拄来河岸笑相迎。
再用前韵 其二
蔡戡（宋代）

梅花料得是前生，楚些招魂魄已盈。却笑横枝太消瘦，不堪淡月助凄清。

风流有客传花谱，火速无人集韵英。江左诗僧浑压倒，每惭得句犯师兄。
八月十五戏作
晁说之（宋代）

称意中秋月满楼，只嫌歌扇遏云浮。
不如风雨连天起，要得伊人也解愁。
晚归蓝田，酬王维给事（一作中书常舍人）赠别
钱起（唐代）

卑栖却得性，每与白云归。
徇禄仍怀橘，看山免采薇。
暮禽先去马，新月待开扉。
霄汉时回首，知音青琐闱。
思故乡
胡仲弓（宋代）

随龙南渡后，五世作泉人。
仅识传家谱，空余报国身。
中原无马迹，钜野隔边尘。
北定知何日，归期未有因。
四日
孔平仲（宋代）

冷铎残香僧舍开，斜风细雨坐中来。使君岂是憎歌舞，自出胡琴送酒杯。
讥刘豫
建炎民谣（宋代）

浓磨一锭两锭墨，画出千年万年树。
误得百鸟尽飞来，踏枝不着空飞。
和答江彦文送行长句 其二
程俱（宋代）

赠行新句比阳春，朝奏当年竦缙绅。素业异时应有待，玄谈高处亦无论。

平生肮脏皆华首，阅世崎岖信损神。只恐鹤书还赴陇，未容公作独醒人。
答明主
顺帝（元代）

金陵使者渡江来，漠漠风烟一道开。王气有时还自息，皇恩何处不昭回。

信知海内归明主，亦喜江南有俊才。归去诚心烦为说，春风先到凤凰台。
十六字令·春望
堵霞（清代）

愁。几片飞花过小楼。春归否，尚在柳梢头。
春兴 其十二
黎景义（明代）

处处斜阳草似苔，天时人事日相催。笼中娇鸟暖犹睡，山下碧桃春自开。

万里雄心摧说剑，百年多病独登台。

归家但革凌云赋，莫遣黄金谩作堆。
雪中寻僧
赵汝燧（宋代）

寻僧同踏雪，握手上钟楼。初下寒飘屑，才浓风辊毬。

水波糊纸閤，春乳泛茶瓯。片片看来好，庞公有话头。
寄马戴
姚合（唐代）

天府鹿鸣客，幽山秋未归。我知方甚爱，众说以为非。

隔屋闻泉细，和云见鹤微。新诗此处得，清峭比应稀。
七星排斗
邢宥（明代）

岂信人间有列星，天移北斗下南溟。望先及塔摹孤影，削不成峰笑五丁。

返照入波垂列宿，密云扶雾点高形。皇舆碧落通呼吸，何日登临勒短铭。
某叨臬衡湘蒙恩以便郡归养肯斋大卿实寓衡我
文天祥（宋代）

潇湘一夜雨，湖海十年云。
相见皆成老，重逢便作分。
啼鹃春浩荡，回雁晓殷勤。
江阔人方健，月明思对君。
句
张致远（宋代）

曾井有泉消毒瘴，程江无屋祠高贤。
刘聚卿属题翁覃溪书金刚经塔图本
郑孝胥（清代）

柳书精拓《金刚经》，近出燉煌之石室。唐人写经此其最，见之使人每自失。

聚卿示我初有悟，结构艰辛扫圆滑。书来复示经塔本，细楷乃是覃溪笔。

一塔适成经一部，共嗟此老太巧密。名流好事殊可喜，叶氏刊传妙无匹。

陶斋收藏甲天下，独肯为子舍珍物。翩翩诗字含古味，骎骎北平欲度越。

尔来时事愈难挽，志士灰心竞学佛。好持此经礼浮图，收拾精魂敛心骨。

回文哀怨谁复谅，苏蕙英灵久埋没。题成卷图起看天，飞鸽喧空绕双阙。
拟咏怀二十七首·其七
庾信（南北朝）

榆关断音信，汉使绝经过。
胡笳落泪曲，羌笛断肠歌。
纤腰减束素，别泪损横波。
恨心终不歇，红颜无复多。
枯木期填海，青山望断河。
观张提刑周鼎
陆游（宋代）

他人富贵堆金璧，曼舞妖歌夸坐客。
清心好古谁似公？汉庭诸人推博识。
一朝得此周庙器，买不论赀空四壁，苔痕洗尽铜色见，坐卧摩挲欲忘食。
蛮童捧出客为起，恍如清庙陪剑履。
腹中奇字粲虫鱼，峄山之碑那得比。
知公原是功名人，看罢握手同悲辛。
镐京洛邑在何许？漠漠秋风吹虏尘。